Ministerul Sănătății recunoaște ”situația grea” de la Sf. Pantelimon, dar îl ia peste picior pe medic: ”S-a decompensat!” Doctorii fac publice noi dovezi ale dezastrului după ce și-au dat seama că ”șefii Sănătății vor să dea iar totul pe un medic care ar fi înnebunit”

sâmbătă, 2 decembrie 2017, 6:54

La doi ani de la ”Colectiv”, în sistemul medical românesc revine ideea: ”Ne descurcăm, nu vă băgați că e o problemă internă a noastră!”.

Conducerea Spitalului de Urgență Sf. Pantelimon și Ministerul Sănătății au reacționat similar la criza medicamentelor și la lipsa analizelor, care au dus la închiderea secției de ginecologie în noaptea de 1 decembrie 2017.

Conform Mediafax, ei au recunoscut starea precară a aprovizionării spitalului, dar au spus că personalul se descurcă și că ”se poate funcționa”!

”Nu negăm dificultățile spitalului”, a declarat Fiorella Mitoi, purtătorul de cuvânt al unității medicale.

a declarat Fiorella Mitoi, purtătorul de cuvânt al unității medicale. ”Este o situație grea”, a spus Cristian Grasu, secretar de stat în Ministerul Sănătății, care s-a deplasat de dimineață la spital.

Ambii au continuat însă să susțină că spitalul are variante de înlocuire și că decizia medicului de gardă de la ginecologie de a anunța că nu mai poate face internări a fost ”în dispreț față de eforturile colegilor săi”.

Argumentul?

”Probabil, domnul doctor, din cauza lipsei materialelor din ultimele zece luni, s-a decompensat. Nu a discutat cu conducerea despre problemele de pe secţie la momentul potrivit, iar publicarea unui asemenea anunţ pe zidurile spitalului nu este cea mai bună soluţie”, spune secretarul de stat Grasu.

”Este o problemă internă, de comunicare a spitalului”, concluzionează Ministerul Sănătății.

”Nu, nu e o problemă internă! Cum să fie o problemă internă să-i minți pe pacienți că ai cu ce să-i tratezi?!”, ripostează un alt doctor din spital.

”Medicul Dimitriu a ales să spună cinstit pacienților și celor de la 112 că nu mai are cu ce lucra. Acum au găsit un țap ispășitor și vor să-l execute”, descrie colegul lui Dimitriu ce se întâmplă la Sf. Pantelimon.

”Ca lumea să se convingă că ceea ce a făcut Dimitriu nu e deloc exagerat, aflați că noi avem probleme cu medicamentele de luni de zile!”, a spus doctorul și a furnizat ziarului trei situații din 16 octombrie 2017.

27 de tipuri de medicamente și materiale sanitare a cerut o secție de la Sf. Pantelimon într-o zi

Acum o lună și jumătate.

De pildă, medicii au cerut 100 de flacoane de Clorură de Sodiu și li s-a dat zero.

Tot zero livrări la glucoză, apă oxigenată, Algifen, hidrocortizon, Algocalmin, Ketoprofen, Cefort, Propofol și Miostin.

De fapt, din 27 de feluri de medicamente și materiale, asistentele și medicii au primit 5 tipuri!

O altă problemă reclamată de medici este faptul că spitalul a rămas, din 1 decembrie, fără analizele de sânge.

Se fac doar cele pe UPU, de urgență.

5 tipuri de medicamente și materiale sanitare le-au fost date, în cantități mult mai mici

”Așa arată hârtia oficială trimisă de laboratorul privat Gral, care ne comunică faptul că nu mai face decât analize de urgență pentru că nu le-am plătit. Poate și această hârtie e tot o decompensare, nu?!”, spune, furios, un coleg al medicului care a închis secția.

El aduce aminte că ”modelul ăsta, al medicului nebun, care să fie izolat, s-a folosit și la Spitalul de Arși, și la Municipal și în alte părți”.

”Hârtia este adresată managerului, ceea ce arată că el a știut tot. Poate că n-a avut ce face, dar cum să spunem noi pacienților că totul e OK, că ne descurcăm, când nu e deloc așa?! Suntem siliți să lucrăm în condiții precare și dacă se întâmplă orice cu pacientul, totul se întoarce împotriva noastră”.